A Bizottság határozata

(1999. május 31.)

a Szardínián (Olaszország) jelenlévő afrikai sertéspestissel szembeni egészségvédelmi intézkedésekről szóló 95/108/EK határozat módosításáról

(az értesítés a C(1999) 1438. számú dokumentummal történt)

(EGT vonatkozású szöveg)

(1999/384/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 92/118/EGK tanácsi irányelvvel [1] módosított, az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellen- őrzésekről szóló, 1990. június 26-i 90/425/EGK tanácsi irányelvre [2] és különösen annak 10. cikkére,

tekintettel a legutóbb a 92/118/EGK irányelvvel módosított, a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre [3] és különösen annak 9. cikkére,

(1) mivel az afrikai sertéspestist illető olaszországi járványhelyzet következtében a Bizottság elfogadta a Szardínián (Olaszország) jelenlévő afrikai sertéspestissel szembeni egészségvédelmi intézkedésekről szóló, 1995. március 28-i 95/108/EK határozatot [4];

(2) mivel az olaszországi Szardínia régió Nuoro tartományában az afrikai sertéspestist endémiásnak kell tekinteni;

(3) mivel a járványhelyzet miatt az élő sertések, a friss sertéshús és bizonyos húsalapú termékek kereskedelme veszélyeztetheti más olasz vidékek és más tagállamok sertésállományait;

(4) mivel a legutóbb a 94/370/EK [5] tanácsi határozattal módosított, az állat-egészségügyi kiadásokról szóló, 1990. június 26-i 90/424/EGK tanácsi határozat [6] lehetőséget biztosít az állatbetegségektől való mentesítést és azok felügyeletét célzó közösségi pénzügyi támogatás nyújtására;

(5) mivel a tagállamok által az 1999-es évre vonatkozóan benyújtott, állatbetegség-mentesítési programok jóváhagyásáról és a Közösség pénzügyi segítségének megállapításáról szóló, 1998. november 26-i 98/703/EK bizottsági határozattal [7] elfogadott mentesítési programmal az afrikai sertéspestist fel kell számolni Szardínia még fertőzött területein;

(6) mivel a Sassari, Oristano és Cagliari tartományban fennálló állat-egészségügyi helyzet, valamint a szardíniai régió területén bevezetett áruforgalmi ellenőrzések figyelembevételével bizonyos vágósertésekre alkalmazott vizsgálati eljárások módosíthatók;

(7) mivel az olasz hatóságok jogi intézkedések révén megtiltották az élő sertések, a friss sertéshús és bizonyos sertéshús-alapú termékek kivitelét Szardínia területéről; mivel e jogi intézkedések elfogadása biztosítja e határozat végrehajtásának eredményességét;

(8) mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 95/108/EK határozat a következőképpen módosul:

1. A 2. cikk (2) bekezdése b) pontjának ötödik és a hatodik francia bekezdése helyébe a következő szöveg lép:

"– amely egy olyan gazdaságban lévő sertésállományhoz tartozott, amelyre kiterjed a Bizottság által a 90/424/EK tanácsi határozat rendelkezéseivel összhangban elfogadott afrikai sertéspestis-mentesítési program alapján előírt szerológiai vizsgálati program, és amelyben az elmúlt hat hónapban nem mutattak ki az afrikai sertéspestis-vírussal szemben termelt ellenanyagokat,

– amelyen a vágóhídra történő szállítást megelőző tíz napon belül a forgalmazást megelőző szerológiai vizsgálatot végeztek, és nem mutattak ki az afrikai sertéspestis-vírussal szemben termelt ellenanyagokat; az érintett szállítmányra vonatkozó forgalmazást megelőző vizsgálati programot úgy kell kialakítani, hogy az körülbelül 95 %-os bizonyossággal mutassa ki a szeropozitív állatokat 5 %-os gyakorisági szint mellett."

2. A 6. cikk helyébe a következő szöveg lép:

"6. cikk

Olaszország valamennyi tagállam és a Bizottság részére átad

a) egy jegyzéket a központi állategészségügyi hatóság által jóváhagyott és a 2. cikkben említett vágóhíd (vágóhidak) nevének és telephelyének, valamint a 4. cikk (2) bekezdése b) pontjában említett üzem(ek) nevének és telephelyének megjelölésével;

b) hat hónaponként egy jelentést, amely tartalmazza a 2. cikk (2) bekezdésének b) pontja szerinti intézkedések alá eső sertések számát és az elvégzett szerológiai vizsgálatok eredményeit."

2. cikk

A tagállamok módosítják a kereskedelemre vonatkozó intézkedéseiket annak érdekében, hogy azok megfeleljenek e határozatnak. Erről haladéktalanul tájékoztatják a Bizottságot.

3. cikk

Ennek a határozatnak a tagállamok a címzettjei.

Kelt Brüsszelben, 1999. május 31-én.

a Bizottság részéről

Franz Fischler

a Bizottság tagja

[1] HL L 62., 1993.3.15., 49. o.

[2] HL L 224., 1990.8.18., 29. o.

[3] HL L 395., 1989.12.30., 13. o.

[4] HL L 79., 1995.4.7., 29. o.

[5] HL L 168., 1994.7.2., 31. o.

[6] HL L 224., 1990.8.18., 19. o.

[7] HL L 333., 1998.12.9., 29. o.

--------------------------------------------------